text: fødevareuddannelser
  
  publiceret: 2023-09-02 10:22:15+02:00
  Fødevareuddannelser er uddannelser, der sigter mod arbejde i fødevareindustrien eller inden for forarbejdning af fødevarer i mindre virksomheder, ofte i tilknytning til butiksdrift, og for de videregående uddannelser også mod fødevareforskning, produktudvikling og fødevarekontrol.
  Erhvervsuddannelserne på området foregår på professionshøjskoler med praktikophold i fødevarevirksomheder.
  De videregående uddannelser foregår på specialiserede skoler eller på universiteter: Ernærings- og husholdningsøkonomer (indtil 1989 husholdningslærere) uddannes på professionshøjskoler flere steder i landet. Den 3 ½-årige uddannelse til professionsbachelor i Fødevareteknologi og Applikation og i Ernæring og Sundhed foregår også på professionshøjskolerne, herunder en overbygningsuddannelse til uddannelse til laborant eller til procesteknolog i Laboratorie- og Fødevareteknologi. Mejeritekniker er procesteknolog med speciale i mejeri, Levnedsmiddeltekniker er procesteknolog med speciale i fødevareteknologi og Procestekniker er en mere generel overbygningsuddannelse.
  Uddannelserne til bachelor i fødevarevidenskab, fødevareingeniør og kandidat i fødevarevidenskab, der i 1992 afløste uddannelserne til bromatolog, mejeriingeniør og kemiingeniør med fødevarespecialisering, er af hhv. 3, 3 ½ og 2 års varighed. Bacheloruddannelsen udbydes i fællesskab af Det Natur- og Biovidenskabelige Fakultet, Københavns Universitet og Danmarks Tekniske Universitet med optag på KU og har to retninger: Sundhed og Ernæring, og Kvalitet og Teknologi. Uddannelsen til fødevareingeniør består af en bacheloruddannelse og et halvt års erhvervspraktik.
  Kandidatuddannelsen på KU har en generel linje og specialiseringer i mejerividenskab, der kræver et halvt års mejeripraktik, og i bryggerividenskab. Fra september 2023 udbydes også en specialisering i plantebaserede fødevarer.
  DTU har en kandidatuddannelse i fødevareteknologi. Aarhus Universitet har en bacheloruddannelse i Agrobiologi, en Diplomingeniøruddannelse i Kemi- og Fødevareteknologi og en kandidatuddannelse i Molekylær Ernæring og Fødevareteknologi. Uddannelsen til kandidat i Integrated Food Studies på Aalborg Universitet er senere overført til KU.
  Bacheloruddannelser fra ét universitet giver som udgangspunkt adgang til kandidatuddannelser på de andre universiteter.